Kigyulladt egy ezernégyszáz négyzetméter alapterületű kacsaól Üllésen, az Árpád dűlőn, a tűzben húszezer kiskacsa elpusztult, írja az MTI a katasztrófavédelem információi alapján.

A helyszínre nagy erőkkel érkeztek a szegedi és a hódmezővásárhelyi hivatásos tűzoltók, akik hat vízsugárral elfojtották a lángokat, és megakadályozták, hogy a tűz továbbterjedjen a közelben álló épületekre. Oltás közben több gázpalackot sikerült kihozniuk az egységeknek, azonban több fel is robbant az ólban.

Személyi sérülés nem történt.